USR pierde un deputat la Constanța. PSD câștigă un candidat la o primărie de comună
- Ionel Sclavone
- 27 martie 2024, 21:22
USR a pierdut un deputat în județul Constanța în favoarea PSD. Este vorba despre Cristina Rizea, aleasă pe listele partidului condus de Cătălin Drulă, în anul 2020.
Cristina Rizea a făcut pasul spre PSD spunând că foștii colegi de partid i-ar fi cerut să-și plătească locul de deputat. Noua achiziție a social-democraților va candidat, pe 9 ounie, la o primărie de comună, Valu lui Traian.
USR are un parlamentar mai puțin la Constanța
Cristina Rizea a trecut la PSD după ce, în 2020, a fost aleasă în Parlament pe listele USR. Noua achiziție a fost prezentată de Felix Stroe, președintele PSD Constanța. El a declarat că deputata Cristina Rizea va candida la Primăria Valu lui Traian. Primarul localității, Florin Mitroi, este candidatul PNL pentru președinția Consiliului Județean Constanța.
"Cristina Rizea este candidatul PSD la primăria Valu lui Traian", a transmis Felix Stroe, președintele PSD Constanța.
Cristina Rizea a declarat că a plecat din USR pentru că i s-ar fi cerut bani în schimbul locului din Parlament. Ea a declarat că s-a simțit furată de foștii colegi de partid, deoarece i s-a cerut să plătească o cotizație de 1.000 de lei pe lună. De regulă, cotizația pentru parlamentari se stabilește, în toate partidele, în funcție de veniturile pe care le obțin de pe urma funcției publice pe care o ocupă.
Deputata a părăsit partidul din cauza cotizației
Deputata USR nu era de acord să plătească o sumă atât de mare, așa cum declara în februarie într-un interviu. Ea considera că ar fi vorba despre un furt.
"Am plecat la drum cu sloganul fără hoție, dar în interiorul partidului se fură. Îmi pare rău, dar eu nu pot să fiu părtașă la așa ceva, eu am o problemă cu perna, îmi place să dorm foarte bine noaptea și îmi place să mă uit în oglindă cu drag ca să nu am ce să-mi reproșez. Se fură la voturi, intern. USR se ocupă de chestia asta, obligând parlamentarii să-și plătească locul în rate.
Și USR Constanța... pe mine m-au suspendat că aveam cotizația neplătită. Dacă cotizația de membru era 10 lei nu se punea problema, ei voiau să plătesc o rată de 1.000 de lei pe lună la partid, adică 12.000 de lei pe an. Faceți socoteala cât costă un loc la partid la USR!", spunea Cristina Rizea, pentru Replica de Constanța.
USR a pierdut un deputat la PSD
PSD și-a anunțat candidații la Primăria și la Consiliul Județean Constanța. Pentru Primăria Constanța, social democrații l-au desemnat pe Horia Constantinescu. Acesta este președintele Autorității Naționale pentru Protecția Consumatorului. PSD l-a anunțat candidat pentru Consiliul Județean pe Cătălin Grasa, medic, fost director al Spitalului Județean.
Cei doi candidați social-democrați au fost prezentați oficial într-o conferință de presă la sediul PSD Constanța.
"Am făcut multe sondaje și analize, împreună cu organizația am purtat discuții iar astăzi la Consiliul Național Politic al PSD s-a luat decizia că pentru primăria Constanța sa candideze Horia Constantinescu, președinte ANPC iar pentru funcția de președinte al CJC, venim cu o candidatură extrem de serioasă, dr. Cătălin Grasa, chirurg, fost director al SCJU, fost director medical la aceeași unitate sanitara și profesor la Universitatea Ovidius", a declarat Felix Stroe, președintele PSD Constanța.